[Foto's] Reusehaelkorrels tref Hoedspruit | Maroela Media
Van die haelkorrels wat afgeneem is. Foto: Via Storm Report SA
Reusehaelkorrels, sommiges net skrams kleiner as 'n krieketbal, het Dinsdagaand skade aan eiendom en vrugteboorde op plase buite Hoedspruit in Limpopo aangerig.
Jaco Fivaz (48), algemene bestuurder van Mohlatsi Farms, 'n groepering plase wat mango's produseer, het Woensdag aan Maroela Media gesê die storm het omstreeks 19:30 uitgebreek.
"Die grootte van die haelkorrels het gewissel. Die meerderheid was tussen die grootte van 'n albaster en 'n gholfbal. Die grootstes was net so 'n bietjie onder die grootte van 'n krieketbal," het Fivaz gesê. Hy skerts hoewel hy 48 jaar oud is, lyk hy vandag in sy 60's.
Fivaz het gesê tussen agt en 10 plase het die ergste aanslag van die storm beleef en skade aan eiendom en aan vrugteboorde wissel van plaas tot plaas.
"Daar is ligte skade aan voertuie aangerig en dan ook groter waar voertuie se voorruite uitgeslaan is. Voertuie het ook duike opgedoen. Een plaashuis het vier vensters verloor en 'n ander ouerige plaashuis se asbesdak is vol gate."
Fivaz het gesê daar is sowat 30% skade aan die mangoboorde waar die bloeisels afgeslaan is. Sowat 20 ha van die mangoboorde het 60% tot 80% skade opgedoen en dié se oes is weg vir die jaar. Die omliggende sitrusplase het ook skade opgedoen.
Fivaz het gesê die gebied het twee jaar gelede 'n enorme storm gehad waar nagenoeg 15 000 ton mango's afgeslaan is. "Gister se storm was nie so groot soos toe nie, maar dit bly tog ongewoon vir ons omgewing."
Venetia Phakula, weervoorspeller van die Suid-Afrikaanse Weerdiens, het Woensdag aan Maroela Media gesê die weerdiens het die donderstorm verwag en vroeër die dag waarskuwings uitgereik.
"Dit is nou die reënseisoen oor die sentrale gedeeltes van die land en veral in Limpopo en Mpumalanga gaan die reënseisoen gepaard met donderstorms. Die donderstorms gaan ook soms gepaard met hael," het sy gesê.
Sy het gesê sterk stygstrome het baie vogtigheid na die hoogste vlakke bo vriespunt geneem wat die groot haelkorrels veroorsaak het. Die haelkorrels kan "groei" namate bykomende water om dit vorm en dit dan deur stygstrome weer na vriespunt geneem word, voor dit weer te swaar raak vir die stygstrome om in die lug te hou.
Phakula het gesê daar is Woensdagmiddag 'n kans van 30% op 'n donderstorm. Sy het egter gesê die toestande lyk nie soos Dinsdag wat weer erge hael tot gevolg kan hê nie. "Die weerdiens het nog nie 'n waarskuwing uitgereik nie, maar die moontlikheid kan nie uitgesluit word nie. Die situasie word gemonitor."
Volgens die Hoedspruit Plaaswag is geen beserings aangemeld nie.
Van die haelkorrels wat afgeneem is. Foto: Verskaf / Reenval SA / Sorm Report SA
Van die haelkorrels wat afgeneem is. Foto: Verskaf
Skade aan mango's. Foto: Verskaf
foto's hael Hoedspruit Limpopo
Die weerburo se website was vir n paar dae af. Die regering is sooooo pateties.
Hoedspruit het erg deurgeloop die afgelope dekade . Sterkte julle .
Albaster; ek is vreeslik jammer oor die skade wat julle gely het, maar verstaan nie mooi wàt jul sou kon doen om die skade wat dié erge haelstorm veroorsaak het, te voorkom nie… Jul sou moontlik vd roerende goed na veiligheid kon verskuif, maar aan die vrugteboorde ens, sou jul volgens mý beskeie mening, nié véél kon doen nie….
Ons het tot op hede géén reën gehad nie, daarom verwag ek ook verwoestende storms nà die lang droogte… STERKTE!!!